CELEX: 52016PC0075
Language: sl
Date: 2016-02-18
Title: Predlog SKLEP SVETA o spremembi Odločbe Sveta 2008/376/ES o sprejetju Raziskovalnega programa Raziskovalnega sklada za premog in jeklo in o večletnih tehničnih smernicah za ta program

EVROPSKA KOMISIJA
            Bruselj, 18.2.2016
            COM(2016) 75 final
            2016/0047(NLE)
            Predlog
            SKLEP SVETA
            o spremembi Odločbe Sveta 2008/376/ES o sprejetju Raziskovalnega programa Raziskovalnega sklada za premog in jeklo in o večletnih tehničnih smernicah za ta program
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Cilji predloga
            
            
               Namen tega predloga je sprememba pravne podlage raziskovalnega programa, namenjenega sektorju premoga in jekla, po rednem ocenjevanju njegovih pravil za upravljanje, za dosego naslednjih ciljev: 
            
            
               zagotovitev preglednega upravljanja programa, ki se financira iz splošnega proračuna EU in se v okviru pristojnosti Komisije izvaja po pravilih Komisije glede strokovnih skupin,
            
            
               lažji dostop do financiranja za upravičence, in sicer s poenostavljenimi pravili in sorazmerno uskladitvijo s pravili splošnega raziskovalnega programa Obzorje 2020, s katerimi so zainteresirane strani iz sektorja premoga in jekla seznanjene,
            
            
               posodobitev določb iz pravne podlage, zlasti v zvezi s postopkom v odboru. 
            
            
               •Splošno ozadje
            
            
               Po izteku Pogodbe o Evropske skupnosti za premog in jeklo (ESPJ) leta 2012 in v skladu s Protokolom, priloženim Pogodbama EU, so evropske države članice ustanovile nov „Raziskovalni sklad za premog in jeklo“ (RSPJ) in prenesle vsa preostala sredstva (nekdanje) ESPJ na ta novi sklad.
            
            
               Program RSPJ sektorjema premoga in jekla letno zagotavlja približno 50 milijonov EUR za raziskave in inovacije (27,2 % sredstev za premog in 72,8 % za jeklo) in združuje industrijske partnerje, MSP, vodilna raziskovalna središča in univerze po vsej Evropski uniji za razvoj znanj in spodbujanje inovacij. Zajema proizvodne procese, izkoriščanje in ohranjanje virov, okoljske izboljšave in varnost pri delu v sektorjih, povezanih s premogovništvom in jeklarsko industrijo. Program se financira iz splošnega proračuna EU s prihodki, ustvarjenimi s preostalimi sredstvi (nekdanje) ESPJ. Upravlja ga Komisija v okviru svojih pristojnosti.
            
            
               Svet je leta 2003
                  1
                sprejel pravno podlago za določitev pravil za upravljanje RSPJ in jo leta 2008
                  2
                že revidiral. Določa sistematično redno ponovno oceno ustreznosti programa in uspešnosti pravil za upravljanje (večletne tehnične smernice). 
            
            
               •Usklajenost z veljavnimi predpisi s področja zadevne politike
            
            
               Pravni okvir za pobudo Obzorje 2020, program Evropske unije za raziskave in inovacije (2014–2020), in zlasti Uredba Evropskega parlamenta in Sveta o pravilih za sodelovanje v okvirnem programu za raziskave in inovacije Obzorje 2020 vplivajo na revizijo večletnih smernic za RSPJ, saj je ta oblikovan tako, da dopolnjuje dejavnosti, ki se izvajajo v sklopu okvirnega programa Obzorje 2020 (člen 2 pravne podlage). To dopolnjevanje obstaja na različnih ravneh (na primer glede raziskovalnih tem, vrste instrumenta, uporabljenega v programih, proračunov programov itd.).
            
            
               Predlagana revizija pravne podlage RSPJ je osredotočena na pravila za upravljanje programa RSPJ (poglavje III) in, kolikor je mogoče, usklajuje postopke in koncepte, ki se uporabljajo za pobudo Obzorje 2020, da se omogoči udeležba istih upravičencev v obeh programih (RSPJ in pobudi Obzorje 2020). Zadeva zlasti:
            
            
               različne kategorije akterjev v financiranem projektu (udeleženec, podizvajalec, tretja oseba), njihova upravičenost in obveznosti so opredeljene v skladu z opredelitvami, ki se uporabljajo v pobudi Obzorje 2020 (novi člen 29a);
            
            
               postopek imenovanja neodvisnih strokovnjakov za ocenjevanje predloženih predlogov v pobudi Obzorje 2020 se uporablja za imenovanje neodvisnih strokovnjakov v programu RSPJ (člen 39);
            
            
               dovoljuje se možnost, da se znesek, ki ga določi Komisija kot stroške za osebje za lastnike malih in srednjih podjetij ter druge fizične osebe, ki ne prejemajo plače, zaračuna kot upravičen strošek (člen 33). 
            
            
               •Skladnost s horizontalnimi pravili Komisije
            
            
               Za preprečitev kakršnega koli nasprotja interesov je potrebno pojasnilo o naravi strokovnjakov, ki jih imenuje Komisija za udeležbo v svetovalnih in tehničnih skupinah, vzpostavljenih s pravno podlago programa RSPJ. Revidirane določbe izvajajo horizontalna pravila Komisije v zvezi z njenimi svetovalnimi skupinami (Sporočilo predsednika Komisije: Okvir za strokovne skupine Komisije: horizontalna pravila in javni register C(2010) 7649).
            
         
         
            
               V ta namen se revidirajo sestava in naloge svetovalnih skupin (člena 21 in 22) ter sestava in naloge tehničnih skupin (člen 23). Pristojnosti svetovalnih skupin so osredotočene na pravila in postopke za upravljanje, ločevanje med svetovalnimi in tehničnimi skupinami je okrepljeno, postopek imenovanja njihovih članov pa je pojasnjen.
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Utemeljitev revizije
            
            
               Pravna podlaga RSPJ določa dve sistematični redni oceni:
            
            
               o ustreznosti programa: „Komisija izvede postopek spremljanja raziskovalnega programa, vključno z oceno pričakovanih koristi. Poročilo o spremljanju se izda do konca leta 2013, nato pa vsakih sedem let“ (člen 38 Odločbe Sveta 2008/376/ES); 
            
            
               o uspešnosti pravil za upravljanje: „Večletne tehnične smernice, določene v poglavju III, se pregledajo vsakih sedem let, pri čemer se prvo sedemletno obdobje konča 31. decembra 2014. V ta namen in najpozneje v prvih šestih mesecih zadnjega leta vsakega sedemletnega obdobja Komisija ponovno oceni delovanje in učinkovitost večletnih tehničnih smernic ter predlaga morebitne spremembe.“ (člen 40 Odločbe Sveta 2008/376/ES).
            
            
               Na podlagi tega je Komisija leta 2013 zaključila spremljanje in ocenjevanje ter leta 2014 ponovno ocenila večletne tehnične smernice iz Odločbe 2008/376/ES.
            
            
               Spremljanje in ocenjevanje sta potrdili, da je RSPJ izpolnil svojo nalogo podpore za konkurenčnost industrije premoga in jekla, ocena delovanja in učinkovitosti večletnih tehničnih smernic pa je potrdila, da so potrebne nekatere spremembe za zagotovitev preglednega, zanesljivega in učinkovitega upravljanja RSPJ ter ustrezne ravni poenostavitve.
            
            
               •Subsidiarnost in izbira instrumenta
            
            
               
                  V skladu s pravno podlago je upravljanje programa RSPJ poverjeno samo Komisiji. Sprememba pravil za upravljanje programa se lahko izvede le na ravni EU, in sicer z revizijo pravne podlage.
               
            
            
               •Sorazmernost
            
            
               
                  Določbe v zvezi s svetovalnimi in tehničnimi skupinami so bile usklajene s horizontalnimi pravili Komisije o preglednosti, pri čemer je bila ohranjena arhitektura pravne podlage RSPJ (ohranjeno je bilo število skupin ter njihove temeljne pristojnosti) ter zagotovljena visoka raven strokovnega znanja, ki ga Komisija pričakuje od teh skupin (sestava skupin, postopek imenovanja).
               
            
            
               3.POSVETOVANJE Z ZAINTERESIRANIMI STRANMI 
            
            
               
                  Zainteresirane strani RSPJ so bile vključene na podlagi osnutka predloga na več ad hoc sestankih, posebnih sestankih svetovalnih skupin (svetovalna skupina za premog (CAG), svetovalna skupina za jeklo (SAG)) in sestankih COSCO (enakovreden programskemu odboru pobude Obzorje 2020). Člani teh skupin so imeli možnost predložiti pripombe k osnutku predloga, službe Komisije pa so imele priložnost pojasniti razloge za predlog, in zlasti revidirana pravila o imenovanju članov svetovalnih in tehničnih skupin, ki so bila podrobno opisana pozneje v posvetovanju med službami Komisije.
               
            
            
               4.PRORAČUNSKE POSLEDICE
            
            
               
                  Predlog nima proračunskih posledic.
               
            
            
               5.DRUGI ELEMENTI
            
            
               
                  Revizija zadeva edino poglavje III pravne podlage (večletne tehnične smernice). Cilji in področje uporabe programa so nespremenjeni. 
               
               
                  Spremeniti je treba samo člene: 21, 22, 24, 25, 27, 28, 29, 33, 38, 39, 41, 42 in vstaviti novi člen 29a. Vsi drugi členi so nespremenjeni.
               
            
            
               Bistvene spremembe razen manjših sprememb ali posodobitev so bile  pojasnjene zgoraj: pravila o preglednosti za strokovne skupine, ki jih je ustanovila Komisija (členi 21, 22, 24), stroški za osebje za lastnike malih in srednjih podjetij ter drugih fizičnih oseb, ki ne prejemajo plače (člen 33), ter uskladitev s pravili pobude Obzorje 2020 za pogoje udeležbe v financiranih projektih za udeležence, podizvajalce in tretje osebe (člen 29a).
            
         
         
            
               2016/0047 (NLE)
            
            
               Predlog
            
            
               SKLEP SVETA
            
            
               o spremembi Odločbe Sveta 2008/376/ES o sprejetju Raziskovalnega programa Raziskovalnega sklada za premog in jeklo in o večletnih tehničnih smernicah za ta program
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Protokola o finančnih posledicah izteka Pogodbe o ustanovitvi Evropske skupnosti za premog in jeklo ter o Raziskovalnem skladu za premog in jeklo, ki je priložen Pogodbi o ustanovitvi Evropske unije, 
            
            
               ob upoštevanju Odločbe Sveta 2003/76/ES z dne 1. februarja 2003 o določitvi ukrepov za izvajanje Protokola o finančnih posledicah izteka Pogodbe o ESPJ in o 
                  Raziskovalnem skladu za premog in jeklo, ki je priložen Pogodbi o ustanovitvi Evropske skupnosti
                  3
               , in zlasti člena 4(3) Odločbe, 
            
            
               ob upoštevanju predloga Evropske komisije,
            
            
               ob upoštevanju mnenja Evropskega parlamenta
                  4
               , 
            
            
               ob upoštevanju naslednjega:
            
            
               (1)Okvirni program za raziskave in inovacije Obzorje 2020 (2014–2020), določen v Uredbi (EU) št. 1291/2013 Evropskega parlamenta in Sveta
                  5
                („okvirni program Obzorje 2020“) določa pobudo za revizijo Odločbe Sveta 2008/376/ES
                  6
               , da se zagotovi, da raziskovalni program Raziskovalnega sklada za premog in jeklo („program RSPJ“) dopolnjuje okvirni program Obzorje 2020 v sektorjih, povezanih s premogovništvom in jeklarsko industrijo.
            
            
               (2)Za zagotovitev skladnega okvira za udeležbo v programu RSPJ in okvirnem programu Obzorje 2020 je treba nekatera pravila za sodelovanje v programu RSPJ prilagoditi s tistimi, ki se uporabljajo v okvirnem programu Obzorje 2020. 
            
            
               (3)Treba je pregledati pravila o pristojnostih in o sestavi svetovalnih in tehničnih skupin, predvsem glede vrste strokovnjakov, ki jih imenuje Komisija, da se zagotovi večja preglednost ter skladnost in usklajenost z okvirom za strokovne skupine Komisije ter se prispeva k čim bolj uravnoteženi zastopanosti relevantnih strokovnih in interesnih področij ter optimalni uravnoteženi zastopanosti spolov. 
            
            
               (4)Za lažjo udeležbo malih in srednjih podjetij (MSP) v programu RSPJ in za dovolitev uporabe „stroškov na enoto“ za izračun upravičenih stroškov za osebje za lastnike MSP ter druge fizične osebe, ki ne prejemajo plače, je primerno razmisliti o preprostejših pravilih financiranja.
            
            
               (5)Ukrepe, nujne za izvajanje Odločbe 2008/376/ES, bi bilo treba sprejeti v skladu z Uredbo (EU) št. 182/2011 Evropskega parlamenta in Sveta
                  7
               .
            
            
               (6)Odločbo 2008/376/ES bi bilo zato treba ustrezno spremeniti –
            
            
               SPREJEL NASLEDNJI SKLEP:
            
            
               Člen 1
            
            
               Odločba 2008/376/ES se spremeni: 
            
         
         
            
               (1) Člen 21 se nadomesti z naslednjim:
            
            
               „Člen 21
            
            
               Naloge svetovalnih skupin
            
            
               Vsaka svetovalna skupina v zvezi z vidiki RTR, povezanimi bodisi s premogom ali jeklom, Komisiji svetuje glede:
            
            
               (a)
                     celovitega razvoja raziskovalnega programa, opisne dokumentacije
                     iz člena 25(3) in prihodnjih smernic;
            
            
               (b)
                     doslednosti in morebitnega podvajanja z drugimi programi RTR 
                     na ravni Skupnosti in nacionalni ravni; 
            
            
               (c)
                     določitve vodilnih načel za spremljanje projektov RTR;
            
            
               (d)
                     pomena dela v okviru posebnih projektov;
            
            
               (e)
                     raziskovalnih ciljev raziskovalnega programa, naštetih v oddelkih 3 in 4;
                     poglavja II;
            
            
               (f)
                     letnih prednostnih ciljev, naštetih v opisni dokumentaciji, in po potrebi
                     glede prednostnih ciljev za namenske razpise iz člena 25(2);
            
            
               (g)
                     priprave priročnika za ocenjevanje in izbor dejavnosti RTR, kakor je navedeno v
                     členih 27 in 28;
            
            
               (h)
                     pravil in postopkov glede ocenjevanja predlogov za dejavnosti RTR;
            
            
               (i)
                     priprave namenskih razpisov za predloge iz člena 25(2);
            
            
               (j)
                     drugih ukrepov, kadar jo za to zaprosi Komisija.“
            
            
               (2) Člen 22 se nadomesti z naslednjim:
            
            
               „Člen 22
            
            
               Sestava svetovalnih skupin
            
            
               1. Vsaka svetovalna skupina je sestavljena v skladu s preglednicami iz Priloge. Člani svetovalnih skupin so posamezniki, ki jih imenuje generalni direktor Generalnega direktorata za raziskave in inovacije za zastopanje skupnega interesa zainteresiranih strani. Člani ne predstavljajo posameznih zainteresiranih strani, temveč izražajo skupno mnenje različnih organizacij zainteresiranih strani.
            
            
               Imenovani so za obdobje 42 mesecev. Člani, ki ne morejo več učinkovito prispevati k razpravam skupine, ki odstopijo ali ne spoštujejo obveznosti iz člena 339 Pogodbe o delovanju Evropske unije, niso več vabljeni k udeležbi na sestankih svetovalnih skupin in jih je za preostanek njihovega mandata mogoče nadomestiti. 
            
            
               2. Člani svetovalnih skupin so izbrani izmed strokovnjakov z znanjem s področij iz oddelkov 3 in 4 poglavja II, ki so se odzvali na povabila k oddaji prijave. Ti strokovnjaki so lahko imenovani tudi na podlagi predlogov subjektov iz preglednic v Prilogi. 
            
         
         
            
               Člani so dejavni na zadevnem področju in se zavedajo prednostnih nalog industrije.
            
            
               3. Komisija si prizadeva znotraj vsake svetovalne skupine zagotoviti visoko raven strokovnega znanja, uravnoteženo zastopanost ustreznih strokovnih in interesnih področij ter uravnoteženo zastopanost spolov in geografsko zastopanost, pri čemer upošteva posebne naloge svetovalnih skupin, vrsto zahtevanega strokovnega znanja in izid izbirnega postopka za strokovnjake.“
            
            
            
               (3) Člen 24 se nadomesti z naslednjim:
            
            
               „Člen 24
            
            
               Ustanovitev ter naloge tehničnih skupin za premog in jeklo
            
            
               1. Tehnične skupine za premog in jeklo (v nadaljnjem besedilu: tehnične skupine) svetujejo Komisiji glede spremljanja raziskovalnih in pilotnih ali predstavitvenih projektov.
            
            
               Člane tehničnih skupin osebno imenuje generalni direktor Generalnega direktorata za raziskave in inovacije.
            
            
               Člani, ki ne morejo več učinkovito prispevati k razpravam skupine, ki odstopijo ali ne spoštujejo obveznosti iz člena 339 Pogodbe o delovanju Evropske unije, se ne vabijo več k udeležbi na sestankih tehničnih skupin.
            
            
               2. Člani tehničnih skupin so izbrani izmed strokovnjakov z znanjem iz raziskovalne strategije, upravljanja ali proizvodnje na področjih iz oddelkov 3 in 4 poglavja II, ki so se odzvali na povabila k oddaji prijave. 
            
            
               Dejavni so na zadevnem področju in so odgovorni za raziskovalne strategije, upravljanje ali proizvodnjo v povezanih sektorjih. 
            
            
               3. Komisija si prizadeva znotraj vsake tehnične skupine zagotoviti visoko raven strokovnega znanja in, kolikor je mogoče, uravnoteženo zastopanost ustreznih področij strokovnega znanja ter uravnoteženo zastopanost spolov in geografsko zastopanost, pri čemer upošteva posebne naloge tehničnih skupin, vrsto zahtevanega strokovnega znanja in izid izbirnega postopka za strokovnjake.
            
            
               Komisija zagotovi, da so vzpostavljeni pravila in postopki za ustrezno preprečevanje in obvladovanje nasprotij interesov članov tehničnih skupin, ki jim je poverjeno ocenjevanje določenega projekta. Ti postopki prav tako zagotavljajo enako obravnavo in pravičnost v celotnem procesu spremljanja projektov. 
            
            
               Kraj sestankov tehničnih skupin se po možnosti izbere tako, da je mogoče v najboljši možni meri zagotoviti spremljanje projekta in oceno rezultatov.“
            
            
            
               (4) Člen 25 se nadomesti z naslednjim:
            
            
               „Člen 25
            
            
               Razpis za zbiranje predlogov
            
            
               1. Vsako leto se objavi letni razpis za zbiranje predlogov. Začetni datum za oddajo predlogov se objavi v opisni dokumentaciji iz odstavka 3. Če ni določeno drugače, je rok za oddajo predlogov za ocenjevanje vsako leto 15. septembra. Če je 15. septembra konec tedna, petek ali ponedeljek, se rok samodejno prenese na prvi delovni dan po 15. septembru. Rok se objavi v opisni dokumentaciji iz odstavka 3. 
            
            
               2. Kadar se Komisija v skladu s točkama (d) in (e) člena 41 odloči za spremembo roka za oddajo predlogov iz odstavka 1 tega člena ali za objavo namenskih razpisov za zbiranje predlogov, navedeno informacijo objavi v Uradnem listu Evropske unije.
            
         
         
            
               V namenskih razpisih se navedejo datumi in načini za oddajo predlogov, vključno z navedbo, ali bo potekala v eni ali dveh stopnjah; za ocenjevanje predlogov se navedejo prednostne naloge, po potrebi vrsta upravičenih projektov iz členov od 14 do 18, in predvidena sredstva.
            
            
               3. Komisija zagotovi, da so v času objave razpisa za zbiranje predlogov vsem morebitnim udeležencem na voljo zadostna navodila in informacije, zlasti s pomočjo opisne dokumentacije, ki je na voljo na spletišču Komisije. Na zahtevo se lahko od Komisije pridobi tudi izvod te opisne dokumentacije v papirnati obliki. 
            
            
               V opisni dokumentaciji so navedeni podrobna pravila za udeležbo, metode obravnavanja predlogov in projektov, obrazci za vlogo, pravila za oddajo predlogov, vzorci sporazumov o dodelitvi sredstev, upravičeni stroški, najvišji dovoljeni finančni prispevek, načini plačevanja in letni prednostni cilji raziskovalnega programa.
            
            
               Vloge se Komisiji predložijo v skladu s pravili iz opisne dokumentacije.“
            
            
            
               (5) V členu 27 se drugi odstavek nadomesti z naslednjim:
            
            
               „Komisija zagotovi, da je priročnik za ocenjevanje in izbor dejavnosti RTR na voljo vsem morebitnim udeležencem.“
            
            
            
               (6) V členu 28 se odstavek 3 nadomesti z naslednjim:
            
            
               „3. Komisija sestavi seznam izbranih predlogov, razvrščenih glede na pomembnost.“
            
            
            
               (7) Vstavi se člen 29a:
            
            
               „Člen 29a
            
            
               Izvajanje dejavnosti
            
            
               1. Udeleženci izvajajo dejavnosti v skladu z vsemi pogoji in obveznostmi iz tega sklepa, Uredbe (EU, Euratom) št. 966/2012(*) in Uredbe (EU) št. 1268/2012(**), razpisa za zbiranje predlogov in sporazuma o dodelitvi sredstev.
            
            
               2. Udeleženci ne prevzemajo obveznosti, ki niso združljive s tem sklepom ali sporazumom o dodelitvi sredstev. Kadar udeleženec ne izpolni svojih obveznosti v zvezi s tehničnim izvajanjem dejavnosti, morajo obveznosti brez dodatnega financiranja Unije izpolniti drugi udeleženci, razen če jih Komisija te obveznosti izrecno odveže. Udeleženci zagotovijo, da je Komisija pravočasno obveščena o vsakem dogodku, ki bi lahko pomembno vplival na izvajanje dejavnosti ali interese Unije. 
            
            
               3. Udeleženci izvajajo dejavnost in v ta namen sprejmejo vse potrebne in razumne ukrepe. Na voljo imajo ustrezna sredstva, ki jih potrebujejo za izvajanje dejavnosti, in ko jih potrebujejo. Če je potrebno za izvajanje dejavnosti, se lahko obrnejo na tretje osebe, vključno s podizvajalci, da ti opravijo delo v okviru dejavnosti. Udeleženci so za opravljeno delo še naprej odgovorni Komisiji in drugim udeležencem. 
            
            
               4. Podizvajalci se lahko za izvajanje nekaterih vidikov dejavnosti izberejo le v primerih, določenih v sporazumu o dodelitvi sredstev, in v ustrezno utemeljenih primerih, ki jih v času začetka veljavnosti sporazuma o dodelitvi sredstev ni bilo mogoče jasno predvideti. 
            
            
               5. Tretje osebe, ki niso podizvajalci, lahko opravljajo dela v dejavnosti v skladu s pogoji iz sporazuma o dodelitvi sredstev. Tretja oseba in delo, ki ga bo izvajala, sta navedena v sporazumu o dodelitvi sredstev. 
            
            
               Stroški, ki jih imajo te tretje osebe, se lahko štejejo za upravičene, če tretja oseba izpolnjuje vse naslednje pogoje: 
            
         
         
            
               (a) če bi bila udeleženec, bi bila upravičena do financiranja;
            
            
               (b) je pridruženi subjekt ali je pravno povezana z udeležencem, kar vključuje sodelovanje, ki ni omejeno na dejavnost; 
            
            
               (c) navedena je v sporazumu o dodelitvi sredstev; 
            
            
               (d) upošteva pravila glede upravičenosti stroškov in nadzora odhodkov, ki veljajo za udeleženca v skladu s sporazumom o dodelitvi sredstev. 
            
            
               6. Udeleženci upoštevajo nacionalno zakonodajo, predpise in etična pravila v državah, kjer se bo dejavnost izvajala. Po potrebi udeleženci pred začetkom dejavnosti zaprosijo za odobritev ustrezne nacionalne ali lokalne odbore za etiko.
            
            
               
                  (*) Uredba (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (UL L 298, 26.10.2012, str. 1).
               
            
            
               (**) Delegirana uredba Komisije (EU) št. 1268/2012 z dne 29. oktobra 2012 o pravilih uporabe Uredbe (EU, Euratom) št. 966/2012 Evropskega parlamenta in Sveta o finančnih pravilih, ki se uporabljajo za splošni proračun Unije (UL L 362, 31.12.2012, str. 1).“
            
            
            
               (8) Člen 33 se nadomesti z naslednjim:
            
            
               „Člen 33
            
            
               Stroški za osebje
            
            
               Upravičeni stroški za osebje krijejo le dejansko opravljene ure oseb, ki neposredno opravljajo delo v okviru dejavnosti. 
            
            
               Stroški za osebje lastnikov MSP in fizičnih oseb, ki ne prejemajo plače, se lahko povrnejo na podlagi stroškov na enoto.“
            
            
            
               (9) Člen 39 se nadomesti z naslednjim: 
            
            
               „Člen 39
            
            
               Imenovanje neodvisnih in visoko usposobljenih strokovnjakov
            
            
               Za imenovanje neodvisnih in visoko usposobljenih strokovnjakov iz člena 18, člena 28(2) in člena 38 se določbe iz člena 40 Uredbe (EU) št. 1290/2013 (*) uporabljajo po analogiji. 
            
            
               
                  (*) Uredba (EU) št. 1290/2013 Evropskega parlamenta in Sveta z dne 11. decembra 2013 o pravilih za sodelovanje v okvirnem programu za raziskave in inovacije (2014–2020) – Obzorje 2020 ter za razširjanje njegovih rezultatov in o razveljavitvi Uredbe (ES) št. 1906/2006 (UL L 347, 20.12.2013, str. 81).“
               
            
            
         
         
            
               (10) V členu 41 se točka (d) nadomesti z naslednjim: 
            
            
               „(d) spremembe roka iz člena 25;“.
            
            
            
               (11) V členu 42 se odstavek 2 nadomesti z naslednjim: 
            
            
               „2. Pri sklicevanju na ta odstavek se uporablja člen 5 Uredbe (EU) št. 182/2011 (*).
            
            
               
                  (*) Uredba (EU) št. 182/2011 Evropskega parlamenta in Sveta z dne 16. februarja 2011 o določitvi splošnih pravil in načel, na podlagi katerih države članice nadzirajo izvajanje izvedbenih pooblastil Komisije (UL L 55, 28.2.2011, str. 13).“
               
            
            
               Člen 2 
            
            
               Ta sklep začne veljati dvajseti dan po objavi v Uradnem listu Evropske unije.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  – Odločba Sveta 2003/78/ES z dne 1. februarja 2003 o določitvi večletnih tehničnih smernic za raziskovalni program Raziskovalnega sklada za premog in jeklo.
               
               
                  
                     (2)
                  – Odločba Sveta 2008/376/ES z dne 29. aprila 2008 o sprejetju Raziskovalnega programa Raziskovalnega sklada za premog in jeklo in o večletnih tehničnih smernicah za ta program.
               
               
                  
                     (3)
                  UL L 29, 5.2.2003, str. 22.
               
               
                  
                     (4)
                  UL C, , str. .
               
               
                  
                     (5)
                  Uredba (EU) št. 1291/2013 Evropskega parlamenta in Sveta z dne 11. decembra 2013 o vzpostavitvi okvirnega programa za raziskave in inovacije (2014–2020) – Obzorje 2020 in razveljavitvi Sklepa št. 1982/2006/ES (UL L 347, 20.12.2013, str. 948).
               
               
                  
                     (6)
                  Odločba Sveta 2008/376/ES z dne 29. aprila 2008 o sprejetju Raziskovalnega programa Raziskovalnega sklada za premog in jeklo in o večletnih tehničnih smernicah za ta program (UL L 130, 20.5.2008, str. 7).  
               
               
                  
                     (7)
                  Uredba (EU) št. 182/2011 Evropskega parlamenta in Sveta z dne 16. februarja 2011 o določitvi splošnih pravil in načel, na podlagi katerih države članice nadzirajo izvajanje izvedbenih pooblastil Komisije (UL L 55, 28.2.2011, str. 13).